ट्रेंड बदलने से धर्मशालाओं की बजाए मैरिज गार्डनों की बढ़ने लगी बुकिंग
बड़े शहरों की तरह शादी ब्याह करने के लिए अब शहर के लोगों का ट्रेंड बदल रहा है। पहले लोग शादी के तीन माह पहले ही धर्मशालाएं बुक कर लेते थे। इसकी बजाए अब लोग मैरिज गार्डन में विवाह समारोह करना ज्यादा पसंद कर रहे हैं। शादियों के बदले ट्रेंड का कारण लोगों के खर्च करने की क्षमता बढ़ने के साथ आसपास के शहरों में गार्डन व होटल महंगे होना भी है।
नागदा में मैरिज गार्डनों के रेट 21 हजार से शुरू होते हैं। जबकि दूसरे शहरों में शुरुआती रेट ही 50 हजार से 1 लाख रुपए है। ऐसे में इंदौर, उज्जैन, रतलाम के अलावा राजस्थान के लोग भी शहर आकर शादियां कर रहे हैं।
धर्मशालाओं में समाज को पहली प्राथमिकता- पांचाल समाज अध्यक्ष दिलीप पांचाल ने बताया लोगों में धर्मशालाओं की ओर रुझान नहीं होने का बड़ा कारण यह है कि गैर समाज से पहले समाज के व्यक्ति को पहले प्राथमिकता देना होती है। उदाहरण के तौर पर अगर किसी गैर समाज के व्यक्ति ने तीन माह पहले धर्मशाला बुक की है, उसी दौर में समाज के व्यक्ति ने भी धर्मशाला बुक की है तो समाज के व्यक्ति को पहले प्राथमिकता देकर हमें गैर समाज के व्यक्ति द्वारा की गई बुकिंग निरस्त करना पड़ती है।
धर्मशाला और गार्डन में रेट का भी अंतर
धर्मशाला और मैरिज गार्डनों में रेट का भी काफी अंतर है। मैरिज गार्डन संचालकों व धर्मशाला व्यवस्थापकों से मिले आंकड़ों के मुताबिक मैरिज गार्डन पर 21-51 हजार के अलावा हर मैरिज गार्डन के अलग-अलग रेट है। धर्मशालाओं में भी यही स्थिति है, यहां 7 हजार से शुरुआत हो रही है।। ऐसे में मैरिज गार्डन से धर्मशालाओं के रेट कम हैं। बावजूद लोग मैरिज गार्डन में विवाह समारोह करना ज्यादा पसंद कर रहे हैं।
गार्डन संचालक बोले- युवाओं में बढ़ रही डिमांड
आर्य मैरिज गार्डन संचालक कमल आर्य ने बताया युवा पीढ़ी गार्डन में रिसेप्शन करना ज्यादा पसंद कर रही है। दो साल पहले 50 प्रतिशत लोग ही मैरिज गार्डन बुक करते थे। देखते ही देखते लोगों में गार्डन की डिमांड ऐसी बढ़ी कि दो साल में 1 लाख 36 की आबादी वाले शहर में 95 प्रतिशत लोग गार्डन बुक करने लगे हैं। जबकि दो साल पहले आर्थिक रूप से सक्षम 50 प्रतिशत ही मैरिज गार्डनों में शादियां करते थे। मैरिज गार्डनों की डिमांड बढ़ने से शहर में भी गार्डनों की संख्या में भी इजाफा हुआ है। दो साल पहले शहर में मात्र 2 से 3 मैरिज गार्डन ही थे। लेकिन अब यह आंकड़ा 7 पर पहुंच गया। जल्द ही नए और गार्डन बढ़ने की संभावना है।
एक नजर में
1.36 लाख शहर की आबादी
7 गार्डन
29 धर्मशाला
hin_Deva hin_Deva awa_Deva hin_Deva awa_Deva hin_Deva hin_Deva hin_Deva hin_Deva bho_Deva awa_Deva san_Deva